ותמן חזינן ית גיבריה בני ענק מן גיבריה והוינן בעינינן כגרזים וכן הוינן בעיניון ואטרקו בני ישראל במשכניון ואמרו בסנאת יהוה יתנן אפקנן מן ארע מצרים למתן יתנן באד אמראה למיצאותנן אן אנחנן סלקים ואחינן שפלו ית לבבנן למימר עם רב וסגי מננאן וקריאן רברבן ותלילן בעללה ואף בני ענקאי חזינן תמן ואמר משה לבני ישראל לא תצטדון ולא תדחלון מנהון יהוה אלהכון ההלך לקדמיכון הוא יגחי לוכון ככל דעבד עמוכון במצרים לעיניכון ובמדברה דחזית דסבלך יהוה אלהך כמה דיסבל גבר ית ברה בכל שבילה דהלכתון עד איתיכון עד אתרה הדן ובממללה הדן ליתכון מימנים ביהוה אלהכון ההלך לקדמיכון בשבילה למגש לוכון אתר למשרחתכון באש לילי למחזתכון בשבילה דתהכון בה ובעננה אימם